[pic] | COMISIA COMUNITĂŢILOR EUROPENE |

Bruxelles, 31.10.2008

COM(2008) 682 final

COMUNICARE A COMISIEI

Crearea unui spațiu aerian comun cu Algeria

1. INTRODUCERE

1. În comunicarea cu titlul „Dezvoltarea agendei politicii externe comunitare în domeniul aviației”[1], Comisia a subliniat importanța creării unui spațiu aerian comun cu țările din estul și sudul Uniunii Europene care sunt incluse în politica de vecinătate.

2. Obiectivul final este acela de a reuni țările Uniunii Europene și partenerii acestora de la granițele estice și sudice în cadrul unei piețe comune reglementate de norme armonizate de funcționare. Consiliul Transporturi din 27 iunie 2005 a reafirmat acest obiectiv în concluziile sale cu privire la „Dezvoltarea unei politici comune a relațiilor externe în domeniul aviației” și a făcut apel la crearea, până în 2010, a unui spațiu aerian comun cu țările învecinate Uniunii Europene.

3. Dinamica acestui spațiu aerian comun a contribuit deja la integrarea de către Uniunea Europeană a piețelor elvețiană, norvegiană și islandeză din domeniul aviației, apoi a piețelor din Balcanii Occidentali (iunie 2006) și, în sfârșit, a pieței marocane, în urma semnării, în decembrie 2006, a primului acord euro-mediteranean. De asemenea, la solicitarea Consiliului, Comisia va iniția negocieri în acest sens cu Iordania și Israel și va continua discuțiile cu Ucraina. Consolidarea relațiilor din domeniul aviației dintre Uniunea Europeană și țările învecinate reprezintă un element-cheie pentru dezvoltarea industriei aeronautice europene. Având în vedere că aproximativ 20% dintre zborurile internaționale sunt efectuate în afara Comunității, relațiile aeriene cu țările învecinate Uniunii Europene, care vizează toate segmentele pieței (recreere, vizitarea rudelor și prietenilor, deplasări în scopuri de afaceri), reprezintă un volum de zboruri comparabil cu cel desfășurat cu țările Americii de Nord. Dincolo de posibilitățile de creștere ale sectorului aerian, acest spațiu comun constituie, la scară globală, un extraordinar motor al integrării regionale și dezvoltării economice, care face parte integrantă din Procesul de la Barcelona și din politica europeană de vecinătate. Recentul proiect cu titlul „Procesul de la Barcelona: Uniunea pentru Mediterana” se înscrie într-o logică similară.

4. Obiectivul de a crea acest spațiu aerian comun cu țările din sudul Mediteranei face ca Algeria să reprezinte un partener esențial pentru Uniunea Europeană. De altfel, parteneriatul euro-mediteranean stabilit prin acordul de asociere[2] accentuează necesitatea de a consolida cooperarea în sectorul transporturilor, de a dezvolta cooperarea între părți în materie de reglementare, precum și de a moderniza infrastructurile aeroportuare și managementul traficului aerian. Acest obiectiv stabilit prin acordul de asociere se regăsește de altfel într-un program de asistență acordată sectorului transporturilor din Algeria (20 de milioane de euro) și, în special, într-un capitol dedicat sectorului aviației civile. Acest program vizează ameliorarea cadrului legislativ și instituțional al sectorului aerian și se traduce prin acțiuni de sprijin din partea guvernului algerian pentru elaborarea planului director al aviației civile, actualizarea Codului aviației civile, crearea unei autorități autonome de reglementare, precum și modernizarea aeroporturilor.

5. Există așadar o profundă coerență între diferitele acțiuni întreprinse de Uniunea Europeană în ceea ce privește țările mediteraneene și acest proiect privind un spațiu comun specific sectorului aerian. Mai mult, acest proiect concordă cu un obiectiv împărtășit de ambele părți ale Mediteranei. Schimburile de opinii purtate în cadrul proiectului „EuroMed Aviation”, instituit de Uniunea Europeană cu scopul consolidării, împreună cu țările din sudul Mediteranei, a cooperării în materie de aviație, au reprezentat o ocazie pentru Algeria de a-și manifesta interesul pentru deschiderea de negocieri cu Comunitatea Europeană în cadrul unui acord aerian global. Un astfel de acord aerian comunitar ar permite într-adevăr oferirea de noi oportunități întregului sector aerian (transportatori, administratori ai infrastructurilor aeroportuare, prestatori de servicii de asistență la sol), precum și pasagerilor de pe ambele țărmuri ale Mediteranei. Restricțiile existente în cadrul acordurilor bilaterale încheiate între statele membre ale UE și această țară ar putea fi depășite: limitările privind frecvențele săptămânale ale serviciilor efectuate de transportatori, numărul transportatorilor autorizați, aeroporturile care pot fi deservite sau chiar tarifele practicate ar fi eliminate, dezvoltându-se totodată un proces de convergență în materie de reglementare.

2. DEZVOLTAREA DE RELAȚII AERIENE CU UN PARTENER DE IMPORTANȚĂ PRIMORDIALĂ

6. Impactul economic și importanța relațiilor aeriene cu Uniunea Europeană fac din Algeria un partener incontestabil în vederea realizării rapide a obiectivului privind spațiul aerian comun stabilit de Consiliu în 2005.

7. În conformitate cu un clasament realizat de Banca Mondială în 2006 pe baza produsului intern brut, Algeria ocupă locul doi, ca putere economică, între țările de pe continentul african, după Africa de Sud și înaintea Nigeriei, având un PIB de 138 de miliarde de dolari. Așadar, Algeria reprezintă o țară importantă, având ca partener comercial principal Uniunea Europeană, cu care desfășoară schimburi comerciale ce s-au ridicat, în 2006, la aproximativ 34 de miliarde de euro și care sunt în creștere (+ 8% între 2000 și 2005).

8. Aceste schimburi economice importante sunt însoțite de legături istorice, culturale și chiar familiale, care explică rolul esențial acordat relațiilor aeriene. Între statele membre ale Uniunii Europene și Algeria sunt în vigoare șaptesprezece acorduri aeriene bilaterale, care formează temeiul juridic necesar pentru transportul a 2,9 milioane de pasageri între Europa și Algeria în 2007, dintre care 2,4 milioane aparținând exclusiv pieței franco-algeriene. Celelalte piețe aeriene însemnate din Europa sunt cele din Spania (150 000 de pasageri transportați dinspre/către Algeria), Italia (125 000 de pasageri) și Regatul Unit (120 000 de pasageri).

9. Slăbiciunea relativă a pieței algeriene comparativ cu vecinii săi maghrebieni (8 milioane de pasageri au fost transportați între Maroc și Europa în 2007; 8,5 milioane către Tunisia) se explică prin tensiunile care au caracterizat societatea algeriană în decursul anilor '90 și, în consecință, prin slaba dezvoltare a turismului. Potențialul pieței algeriene este unul extrem de evident și un acord aerian global care să contribuie la liberalizarea relațiilor aeriene nu va putea decât să favorizeze intensificarea relațiilor cu Europa.

10. De altfel, este demn de menționat faptul că rolul transportatorilor comunitari în schimburile aeriene cu Algeria se află într-o continuă creștere începând cu 2002, ajungând chiar să se afle pe picior de egalitate cu Air Algérie, principala companie aeriană care deservește Europa. Air Algérie, deținută în majoritate de stat, s-a angajat în ultimii ani într-un important program de reforme și de modernizare, pentru a face față concurenței reînnoite venite din partea companiilor europene în anii 2000. În perioada 2000-2004, Air Algérie a inițiat totodată un program de reînnoire profundă a flotei sale (compania deține 30 de aeronave proprii) și a preluat principiile privind gestionarea modernă a unei companii aeriene, vizând în principal subcontractarea unora dintre activitățile sale (asistență la sol, întreținere), lansarea unor produse de fidelizare a pasagerilor sau adoptarea managementului profitului ( yield management ). Această companie a transportat, în 2007, 3 milioane de pasageri către 38 de destinații din Europa, Africa și Orientul Mijlociu.

11. Există o a doua companie algeriană înființată la inițiativa industriei petroliere care a fost ulterior preluată de stat: Tassili airlines. Aceasta își concentrează activitatea pe clientela „de afaceri” și preconizează o creștere a flotei sale pentru a putea concura cu Air Algérie , precum și cu transportatorii comunitari.

12. Dinamica pieței algeriene de transport aerian, voința afișată de transportatorii algerieni de a se dota cu atuurile necesare pentru a face față deschiderii progresive către concurență și posibilitățile oferite transportatorilor comunitari constituie o bază solidă pentru inițierea negocierilor privind un acord aerian global cu Comunitatea Europeană.

13. Din punctul de vedere al reglementării, chiar dacă nu a fost constatată nicio abatere de la recomandările OACI, Algeria se află totuși departe de a fi îndeplinit standardele comunitare, în special în ceea ce privește reglementarea referitoare la cerul unic și la exigențele impuse de Agenția Europeană de Siguranță a Aviației. Realizarea rapidă a spațiului aerian comun cu Algeria va necesita măsuri suplimentare de sprijin și de cooperare din partea Europei, cu scopul de a însoți dezvoltarea cadrului de reglementare algerian și reorganizarea anumitor structuri ale sale. În ceea ce privește siguranța, autoritățile algeriene au inițiat o politică voluntaristă de securitizare a transportului aerian, permițând punerea în aplicare a unui cadru legislativ coerent cu normele de reglementare internaționale și europene, iar auditurile efectuate de OACI în 2004 și 2006 validează dispozitivul operațional referitor la siguranță de pe aeroportul din Alger[3]. De altfel, acest proces de convergență legislativă către standardele comunitare a fost susținut și însoțit de proiectul de sprijinire a sectorului transporturilor și de proiectul „EuroMed Aviation”, care au pus în aplicare planuri de asistență tehnică specifice Algeriei, corespunzătoare necesităților identificate în această țară.

3. BENEFICIILE ȘI VALOAREA ADĂUGATĂ ALE UNEI ABORDĂRI LA NIVEL COMUNITAR

14. Sectorul aviației civile (inclusiv infrastructurile, operatorii și alte domenii de activitate) reprezintă o componentă majoră a economiei europene. Doar transportatorii aerieni reprezintă aproximativ 0,6% din valoarea adăugată a Uniunii Europene și asigură peste 400 000 de locuri de muncă (0,4% din numărul total de angajați din economia de piață non-financiară)[4], în vreme ce întregul sector asigură aproximativ 3 milioane de locuri de muncă în Uniunea Europeană. Punerea în aplicare a unei piețe aeriene unice începând cu anii '90 a contribuit în mod semnificativ la dinamizarea și creșterea performanțelor sectorului și a adus avantaje economice și sociale considerabile. Între 1992 și 2003, numărul de legături intracomunitare a crescut cu peste 40%. Principalii transportatori comunitari au cunoscut o creștere a productivității de 87 % în perioada 1990 - 2003[5]. Așadar, Algeria nu va putea decât să profite de integrarea sa progresivă în această piață aeriană comună și să beneficieze astfel de experiența Uniunii Europene în domeniu. Extinderea acestei piețe comune, bazată pe o liberalizare a drepturilor de trafic însoțită de o armonizare legislativă, va reprezenta totodată o sursă de valoare adăugată pentru industria europeană și utilizatorii săi.

15. Până acum, statele membre au negociat în termeni generali cu Algeria acorduri privind servicii aeriene restrictive care reglementează deschiderea piețelor și limitează posibilitățile transportatorilor și ale pasagerilor. Există mecanisme ce implică limitarea capacităților transportatorilor care, în plus, nu dispun întotdeauna de libertatea de a-și fixa propriile tarife. De asemenea, aceste acorduri bilaterale nu oferă posibilitatea transportatorilor comunitari să deservească toate aeroporturile din Algeria cu plecare din orice aeroport european. Așadar, acordurile bilaterale în vigoare în materie de servicii aeriene încheiate între statele membre ale Uniunii Europene și Algeria se află la originea dezechilibrelor din cadrul repartizării traficului care pot fi în dezavantajul anumitor transportatori aerieni comunitari, precum și al consumatorilor din statele membre ale Uniunii Europene.

16. Un acord global cu Comunitatea Europeană ar permite remedierea acestei situații, iar creșterea aferentă a numărului de legături directe între UE și Algeria[6] ar permite sporirea semnificativă a schimburilor comerciale și a fluxurilor de turiști. Pornind de la exemplul marocan și de la cel al pieței unice europene, se poate preconiza o creștere între 15% și 20% pe an de trafic, în primii ani după punerea în aplicare a acordului: din perspectiva volumului, aceasta s-ar traduce printr-o creștere cu aproximativ 500 000 milioane de pasageri. Ținând cont de condițiile macro-economice și politice existente și având în vedere potențialul extraordinar de creștere al pieței algeriene, aceste previziuni trebuie fără îndoială revizuite în sens ascendent.

17. Există posibilitatea ca industria aeronautică europeană și, în general, economia europeană să culeagă o parte importantă din beneficiile economice create. De asemenea, acest fapt ar putea facilita integrarea în alianțele comerciale existente, alături de transportatorii comunitari, a transportatorilor algerieni, și ar face astfel posibilă elaborarea de produse integrate și îmbunătățirea serviciilor pentru pasageri.

18. Această deschidere a piețelor aeriene trebuie însoțită de un proces de convergență în materie de reglementare în anumite domenii-cheie precum securitatea, siguranța, mediul sau normele referitoare la ajutoarele de stat, permițând astfel garantarea condițiilor de concurență loială în scopul aplicării unor standarde ridicate în materie de aviație de ambele părți ale Mediteranei. În ceea ce privește problemele de mediu, acest acord trebuie să corespundă angajamentului luat de Comunitate referitor la promovarea unei dezvoltări durabile a transportului aerian: este important așadar ca acordul să nu restricționeze capacitatea Uniunii Europene de a utiliza instrumente legislative sau economice care să atenueze efectele secundare nedorite ale creșterii traficului aerian, în special în ceea ce privește contribuția sa la schimbările climatice, la calitatea aerului și la nivelul de zgomot din preajma aeroporturilor. Nivelul pertinent pentru punerea în aplicare a acestui proces de convergență a legislației algeriene către legislația europeană existentă nu poate fi decât nivelul comunitar. Acest fapt implică emiterea pentru Comisia Europeană a unui mandat de negociere privind un acord aerian global cu Algeria, care va avea ca obiectiv final integrarea deplină a pieței algeriene a aviației într-un spațiu aerian comun cu Uniunea Europeană.

19. Crearea unui spațiu aerian comun cu Algeria va permite totodată dezvoltarea unei dinamici a integrării regionale care să înglobeze nu numai relațiile aeriene cu Uniunea Europeană, ci și schimburile aeriene între țările din sudul Mediteranei. Tocmai acest obiectiv a stat la baza introducerii de către Comunitatea Europeană, în acordul aerian cu Maroc, a unei clauze de extindere geografică, permițând astfel anticiparea participării unei țări ca Algeria la acest spațiu aerian comun: liberalizarea relațiilor aeriene dintre UE și Maroc, pe de o parte, și UE și Algeria, pe de altă parte, ar putea așadar să conducă la deschiderea piețelor aeriene între Algeria și Maroc. Cu toate acestea, chiar dacă raționamentul care stă la baza acestor acorduri este identic și în pofida interacțiunii dintre ele, pare de preferat ca, în acest stadiu, aceste acorduri aeriene să facă obiectul unor negocieri separate cu fiecare dintre țările din sudul Mediteranei, în special cu scopul respectării în continuare a logicii privind politica europeană de vecinătate și al satisfacerii dorinței acestor țări de a stabili „relații bilaterale privilegiate” cu Uniunea Europeană, ceea ce permite, de asemenea, un plus de flexibilitate și abordări diferențiate.

20. Acordarea unui mandat de negociere cu Algeria Comisiei ar demonstra, printre altele, dorința Uniunii Europene de a concretiza obiectivele de politică stabilite de Consiliu în 2005 și de a-și deschide piața aviatică, sub rezerva unei convergențe legislative desfășurate în paralel, cu toate țările vecine. Crearea unui spațiu aerian comun cu Algeria ar consolida așadar cooperarea regională și integrarea piețelor aeriene din toate țările din sudul Mediteranei.

5. CONCLUZII

21. Prin urmare, Comisia consideră că este important să i se ofere Algeriei perspective pentru consolidarea cooperării în domeniul aviației civile. Un acord aerian global cu această țară ar permite, pe de o parte, acoperirea aspectelor comerciale tradiționale ale acordurilor privind serviciile aeriene și, pe de altă parte, elaborarea unui cadru ambițios în vederea dezvoltării cooperării pe plan legislativ în materie de securitate, de siguranță, de management al traficului și de facilitare a cooperării industriale cu aceste țări.

22. Sectorul aviației civile oferă posibilități semnificative de continuare a consolidării cooperării în domeniul transporturilor în general, precum și perspectiva unor rezultate pozitive atât pentru Algeria, cât și pentru Uniunea Europeană. Este oportun să se depună eforturi pentru a transforma transporturile aeriene într-un domeniu-cheie al cooperării cu această țară și pentru a-i oferi Algeriei încă un exemplu de integrare în structurile comunitare și pe piețele europene.

23. Acordul va reprezenta un pas important către crearea unui spațiu aerian comun între Uniunea Europeană și vecinii săi mediteraneeni, acesta reprezentând un obiectiv esențial al relațiilor externe din domeniul transportului aerian, precum și, în termeni mai generali, un element important al politicii externe a Uniunii Europene. Acest acord cu Algeria în domeniul transporturilor aeriene ar aduce o valoare adăugată considerabilă din punct de vedere politic și economic și ar putea fi utilizat ca model pentru acorduri similare cu alte țări din sudul Mediteranei, putând astfel contribui la integrarea regională a acestei țări.

24. Având în vedere aspectele de mai sus, Comisia propune Consiliului să acorde un mandat de începere a negocierilor în vederea încheierii unui acord global care să permită crearea unui spațiu aerian comun cu Algeria. Comisia va lucra în strânsă colaborare cu statele membre și cu toate părțile interesate în vederea stabilirii și atingerii obiectivelor enunțate în propunerea de decizie a Consiliului.

[1] COM(2005) 79 final, 11.3.2005

[2] Acordul de asociere UE – Algeria a fost semnat în aprilie 2002.

[3] Raport de misiune al proiectului „EuroMed Aviation” în Algeria (nr. MED 2006/132-039)

[4] Eurostat, Statistiques en bref , 37/2005, ISBN 1561-4840

[5] Anexă la Comunicarea Comisiei: „Dezvoltarea agendei politicii externe comunitare în domeniul aviației”, COM (2005) 79 final

[6] Ca urmare a acordului euro-mediteranean semnat cu Maroc în decembrie 2006, traficul a crescut cu 18% pentru a atinge aproximativ 8 milioane de pasageri transportați în 2007 între Uniunea Europeană și Maroc.